Annonce

Den røde løber var naturligvis rullet ud, da værtshuset Kurts Mor lørdag ved middagstid tog imod to helt særlige gæster.

»Sol og Jan«, stod der med håndskrevne bogstaver i et hjerte over døren ind til værtshuset.

Indenfor var der dækket fornemt op på baren med blomster, glas med rød- og hvidvin, champagne samt levende lys.

En hyggepianist satte stemningen, og mon ikke en del af det faste inventar havde klædt sig lidt pænere på i dagens anledning.

»Sol og Jan« står for Solvejg Anita Hansen og Jan Lykke.

De blev som de angiveligt første i Danmark nogensinde viet på et værtshus.

»Det var brudens idé; hun arbejder her«, fortalte Solvejg Anita Hansens kollega Bettina Lorenzen og kantede sig forbi kagebordet, der fyldte godt lige foran de slukkede spilleautomater.

I hånden havde hun en kurv fyldt med ølkapsler.

»Det er i stedet for rosenblade«, fortalte hun og blinkede:

»Det er jo en bodega, det her!«

Få minutter senere ankom brudeparret. Og så regnede det ellers med kapsler, ligesom enkelte bryllupsgæster måtte fælde en tåre eller to i den lune og høje stemning.

Byrådsmedlem for Socialdemokraterne, Steen B. Andersen, stod for vielsen.

»Efter 20 års harmonisk samliv behøver man måske ikke en ring. Men der er alligevel noget over det,« lød det blandt andet i hans tale.

»Det er godt at holde romantikken ved lige. Det er godt at se hinanden i øjnene og sige: Ja, jeg elsker dig«, sagde Steen B. Andersen, før han gik over til den afsluttende finale med navneopråb og de to gange »ja«.

»Man bliver jo helt rørstrømsk!« proklamerede en kleppert i de døende sekunder af bifaldet - og masede sig vej hen til baren for at få en ny pilsner til at slukke efter med.

»Er det nu, man må kysse bruden?« råbte en anden.

Mens det glade og lettede par blev fotograferet fra alle sider, fortalte Jan Lykke, at han første gang mødte sin Solvejg på Café Kalven i Jægergårdsgade.

»Hun kom ind hver dag for at få sin kaffe og jeg en fadøl.«

På spørgsmålet om, hvad opskriften er i forhold til at holde sammen i foreløbig 20 år, svarede Solvejg Anita Hansen prompte:

»Forskellighed. Vi har hver vores at gå op i. Og nåja, så har vi heller ikke børn.«